COMAN บวก 7% ลุ้นรายได้ปี 60 โตกระฉูด รับปัจจัยหนุนธุรกิจท่องเที่ยวขยายตัว
COMAN บวก 7% ลุ้นรายได้ปี 60 โตกระฉูด รับปัจจัยหนุนธุรกิจท่องเที่ยวขยายตัว ล่าสุดณ เวลา 14.53 น. ราคาอยู่ที่ 10.70 บาท บวก 0.70 บาท หรือ 7.00% สูงสุดที่ 11.10 บาท ต่ำสุดที่ 10.10 บาท มูลค่าซื้อขายที่ 58.45 ล้านบาท 
12 ม.ค. 2560

ผู้สื่อข่าวรายงานว่า ราคาหุ้นบริษัท โคแมนชี่ อินเตอร์เนชั่นแนล จำกัด (มหาชน) หรือ COMAN ณ เวลา 14.53 น. ราคาอยู่ที่ 10.70 บาท บวก 0.70 บาท หรือ 7.00% สูงสุดที่ 11.10 บาท ต่ำสุดที่ 10.10 บาท มูลค่าซื้อขายที่ 58.45 ล้านบาท 

นายสมบูรณ์  ศุขีวิริยะ ประธานเจ้าหน้าที่บริหาร บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN ผู้ผลิตและพัฒนาโปรแกรมเพื่อใช้ในโรงแรมและเซอร์วิสอพาร์ทเม้นท์ เปิดเผยว่า แนวโน้มผลการดำเนินงานของบริษัทฯในปี 2560 คาดว่าจะเติบโตอย่างต่อเนื่อง โดยได้รับปัจจัยหนุนจากธุรกิจท่องเที่ยวที่ขยายตัวอย่างแข็งแกร่ง จากมาตรการกระตุ้นของภาครัฐในช่วงปลายปี 2559  ที่ผ่านมาต่อเนื่องถึงปี 2560 ซึ่งล่าสุดการท่องเที่ยวแห่งประเทศไทย (ททท.) ร่วมกับกรุงเทพมหานคร จัดงาน  “เทศกาลเที่ยวเมืองไทย ประจำปี 2560” ระหว่างวันที่ 25-29 มกราคม 2560 ที่สวนลุมพินี ซึ่งมั่นใจว่าจะช่วยปลุกกระแสการท่องเที่ยวไทยได้เป็นอย่างดี
“ในปี 2560 บริษัทฯตั้งเป้าหมายรายได้เติบโตเกิน 20% เมื่อเทียบกับปีที่ผ่านมา จากจำนวนลูกค้าที่เพิ่มขึ้น ซึ่งบริษัทฯได้รับการติดต่อจากลูกค้าใหม่ ๆ ในการติดตั้งโปรแกรมให้โรงแรมใหม่ พร้อมเปิดกิจการเพิ่มขึ้นอย่างมีนัยสำคัญ และอยู่ระหว่างเจรจาอีกหลายราย ทำให้งานในมือที่รอรับรู้รายได้ (Backlog) เพิ่มขึ้น โดยล่าสุด ณ 6 มกราคม 60  มีลูกค้าในมือรวมทั้งหมดประมาณ 40-50 ล้านบาท และในไตรมาส 4 /59 จำนวนลูกค้าเพิ่มขึ้นอย่างมีนัยยะ”นายสมบูรณ์ กล่าว
นอกจากนี้ บริษัทฯจะเร่งการขยายตลาดต่างประเทศ มากขึ้นในรูปแบบการเพิ่มตัวแทนจำหน่าย (ดีลเลอร์) โดยเฉพาะประเทศที่ธุรกิจท่องเที่ยวมีแนวโน้มการเติบโตที่ดี รวมทั้งแผนการร่วมทุนหรือซื้อกิจการ (M&amp;A) ตามที่แจ้งไว้ต่อแบบแสดงรายการข้อมูล (ไฟลิ่ง) ต่อสำนักงานคณะกรรมกำกับหลักทรัพย์และตลาดหลักทรัพย์ (ก.ล.ต.) เกี่ยวกับธุรกิจท่องเที่ยวหรือผู้พัฒนาซอฟต์แวร์ที่เกี่ยวเนื่องกันกับธุรกิจของบริษัท
ซึ่งขณะนี้มีความคืบหน้าเป็นอย่างมาก คาดว่าจะได้ข้อสรุปภายในปีนี้ จากแผนทั้งหมด 3-4 ราย ในช่วง 3 ปีข้างหน้า ซึ่งใช้เงินลงทุนกว่า 70% ของเม็ดเงินลงทุนจากการระดมทุนประมาณ 200-250 ล้านบาท 
นายสมบูรณ์  กล่าวอีกว่า ในส่วนบริษัทย่อยของบริษัทฯได้แก่ บริษัท เอ็มเอสแอล ซอฟต์แวร์ (ไทยแลนด์) จำกัด (MSL)  ซึ่งดำเนินธุรกิจให้คำปรึกษา วางแผน พัฒนาระบบเทคโนโลยีสารสนเทศในรูปแบบของดิจิตอลโซลูชั่น เพื่อใช้ในการบริหารจัดการข้อมูลสำหรับองค์กร ตลอดจนรับให้บริการบำรุงรักษารายปีหรือตามระยะเวลาที่กำหนด โดยมุ่งเน้นกลุ่มลูกค้าองค์กรขนาดใหญ่ ขณะนี้ก็มีการรับงานเข้ามาต่อเนื่อง ซึ่งจะสนับสนุนต่อการเพิ่มยอดรายได้เพิ่มขึ้นด้วย